DOI: 10.14457/tu.the.2017.1294
title: มาตรการทางกฎหมายในการควบคุมและส่งเสริมการปรับลดการปล่อยก๊าซเรือนกระจกจากโรงไฟฟ้าพลังความร้อน

description: ปัญหาการเพิ่มขึ้นของปริมาณก๊าซเรือนกระจกในบรรยากาศเป็นปัญหาสิ่งแวดล้อม          ที่ทั่วโลกให้ความสำคัญ เนื่องจากส่งผลให้เกิดภาวะโลกร้อน ทำให้เกิดการแปรปรวนของของสภาวะภูมิอากาศและความรุนแรงจากภัยธรรมชาติที่เพิ่มขึ้นโดยอาจส่งผลกระทบเป็นวงกว้างต่อระบบนิเวศและประชาคมโลกในอนาคต สาเหตุสำคัญล้วนเกิดจากกิจกรรมของมนุษย์โดยเฉพาะในภาคพลังงานที่มีอัตราการปล่อยก๊าซเรือนกระจกสูงที่สุดและสัดส่วนที่มีการปล่อยก๊าซเรือนกระจกสูง คือ ภาคการผลิตไฟฟ้าจากโรงไฟฟ้าพลังความร้อนซึ่งใช้เชื้อเพลิงฟอสซิลเป็นเชื้อเพลิงในการผลิตเนื่องจากนานาประเทศเกิดความตระหนักในปัญหาการเปลี่ยนแปลงสภาพภูมิอากาศโดยมีสาเหตุสำคัญจากก๊าซเรือนกระจกและส่งผลให้เกิดปัญหาทางด้านสิ่งแวดล้อมในวงกว้าง จึงมีการร่วมมือกันเพื่อหามาตรการบรรเทาผลกระทบจากการเปลี่ยนแปลงสภาพภูมิอากาศ โดยมี            ความพยายามรักษาระดับความเข้มข้นของปริมาณก๊าซเรือนกระจกในบรรยากาศให้มีค่าคงที่และ            อยู่ในระดับที่ไม่รบกวนระบบภูมิอากาศ จึงมีการจัดทำสนธิสัญญาขึ้นเพื่อให้เกิดพันธกรณีระหว่างประเทศและทำให้ความร่วมมือระหว่างประเทศเป็นรูปธรรมมากขึ้น ซึ่งมีชื่อว่าอนุสัญญาสหประชาชาติว่าด้วยการเปลี่ยนแปลงสภาพภูมิอากาศ พิธีสารเกียวโต และความตกลงปารีสฯ ต่อมาประเทศภาคี ต่าง ๆ ได้ตรากฎหมายขึ้นเพื่ออนุวัติการณ์กฎหมายให้เป็นไปตามพันธกรณีระหว่างประเทศ ผู้เขียน เช่น ประเทศเม็กซิโกมีการประกาศใช้กฎหมายทั่วไปว่าด้วยการเปลี่ยนแปลงสภาพภูมิอากาศ (General Law on Climate Change : GLCC) ในปี ค.ศ. 2012 และสหราชอาณาจักรประกาศใช้พระราชบัญญัติการเปลี่ยนแปลงสภาพภูมิอากาศ ค.ศ. 2008 แห่งสหราชอาณาจักร (Climate Change Act 2008) ซึ่งเป็นกฎหมายเกี่ยวกับการเปลี่ยนแปลงสภาพภูมิอากาศฉบับแรกของโลก กฎหมายของทั้งสองประเทศนั้นมีมาตรการที่สอดคล้องกันหลายมาตรการซึ่งแต่ละมาตรการ ก็สอดคล้องกับมาตรการที่กำหนดตามข้อตกลงระหว่างประเทศ ได้แก่ มาตรการภาษีระบบซื้อขายใบอนุญาตปล่อยก๊าซเรือนกระจก และมาตรการลงโทษ แต่ประเทศไทยยังไม่มีมาตรการทางกฎหมายเพื่อใช้ควบคุมและส่งเสริมการลดการปล่อยก๊าซเรือนกระจกจากโรงไฟฟ้าพลังความร้อนวิทยานิพนธ์ฉบับนี้จึงนำเสนอสถานการณ์ สภาพปัญหา นโยบายและกฎหมายที่เกี่ยวข้องซึ่งเป็นมาตรการที่สามารถนำมาปรับใช้เพื่อควบคุมและส่งเสริมการลดการปล่อยก๊าซเรือนกระจก พร้อมกับเสนอแนวทางแก้ไข ปรับปรุงมาตรการที่มีอยู่ และให้ออกกฎหมายเกี่ยวกับระบบซื้อขายใบอนุญาตปล่อยก๊าซเรือนกระจก โดยศึกษาเปรียบเทียบกับมาตรการทางกฎหมายของประเทศเม็กซิโกและสหราชอาณาจักร เพื่อเป็นแนวทางในการกำหนดมาตรการควบคุมและส่งเสริมในการลดการปล่อยก๊าซเรือนกระจกจากโรงไฟฟ้าพลังความร้อนอย่างมีประสิทธิภาพมาตรการทางกฎหมายที่เกี่ยวกับการรักษาคุณภาพสิ่งแวดล้อมของประเทศไทยในปัจจุบันยังขาดบทบัญญัติเกี่ยวกับการควบคุมมาตรฐานการปล่อยก๊าซเรือนกระจก และมาตรการส่งเสริมการลดการปล่อยก๊าซเรือนกระจก เช่น ระบบซื้อขายใบอนุญาตการปล่อยก๊าซเรือนกระจก มาตรการทางภาษี และมาตรการส่งเสริมการลงทุน สำหรับหน่วยงานที่ทำหน้าที่ด้านนี้ ได้แก่คณะอนุกรรมการฯ ด้านวิชาการและฐานข้อมูล มีสัดส่วนอนุกรรมการฯ ที่เป็นนักวิชาการน้อยเกินไป ส่วนองค์การบริหารจัดการก๊าซเรือนกระจก แม้ว่าจะมีอำนาจหน้าที่ในการให้คำรับรองคาร์บอนเครดิต แต่กฎหมายก็ไม่ได้ให้อำนาจในการควบคุมดูแลตลาดคาร์บอน หรือรับขึ้นทะเบียนผู้ประกอบกิจการที่สนใจเข้าร่วมโครงการซื้อขายใบอนุญาตการปล่อยก๊าซเรือนกระจก ดังนั้น ประเทศไทยจึงควรพัฒนา แก้ไขและปรับปรุงมาตรการทางกฎหมายเพื่อรองรับการควบคุมและส่งเสริมการลดการปล่อยก๊าซเรือนกระจกจากโรงไฟฟ้าพลังความร้อน